Ľ. Kaník, minister práce, sociálnych vecí a rodiny SR: (2003-09-17):
Spôsob odmeňovania uvedený vo vládnom návrhu zákona sa nebude vzťahovať na zamestnancov obcí a vyšších územných celkov, ktorých zastupiteľstvá schvália poriadok odmeňovania upravený podľa Zákonníka práce. Táto možnosť voľby systému odmeňovania sa však neuplatní u zamestnancov, ktorí sú zaradení v škole alebo v školskom zariadení bez právnej subjektivity. U týchto zamestnancov sa bude uplatňovať regulovaný systém upravený v tomto návrhu zákona. Časť zamestnávateľov súčasného osobného rozsahu zákona o verejnej službe, predovšetkým tých, ktorí v oblasti financovania svojej činnosti sú len čiastočne alebo nie sú vôbec závislí od štátneho rozpočtu, sa vypúšťa z regulovaného systému odmeňovania zamestnancov. Títo zamestnávatelia budú v oblasti pracovnoprávnych vzťahov v plnom rozsahu postupovať podľa Zákonníka práce a pri odmeňovaní uplatnia zmluvný princíp založený na dohode o mzdových podmienkach v pracovnej zmluve alebo v kolektívnej zmluve. Oproti osobnému rozsahu zákona č. 313/2001 Z. z. o verejnej službe v znení neskorších predpisov nový zákon sa nemá uplatňovať v štátnych zdravotníckych zariadeniach , v neštátnych zdravotníckych zariadeniach, ktoré majú na poskytovanie zdravotnej starostlivosti uzatvorené zmluvy so zdravotnými poisťovňami a ktorých zriaďovateľom je Ministerstvo zdravotníctva Slovenskej republiky, iný orgán štátnej správy, vyšší územný celok alebo obec, ďalej, v Slovenskom národnom divadle, v Slovenskej filharmónii, v Tlačovej agentúre Slovenskej republiky – Slovakia, v Štátnych lesoch Tatranského národného parku, v Sociálnej poisťovni, vo Všeobecnej zdravotnej poisťovni, v Spoločnej zdravotnej poisťovni a v ostatných zdravotných poisťovniach zriadených podľa osobitného zákona. Návrh zákona ďalej vylučuje z odmeňovania podľa tohto zákona určité skupiny zamestnancov bez ohľadu na právne postavenie zamestnávateľa. Vládnym návrhom zákona sa v čl. II dopĺňa zákon č. 2/1991 Zb. o kolektívnom vyjednávaní v znení neskorších predpisov, navrhuje sa upraviť proces kolektívneho vyjednávania u zamestnávateľov, ktorí budú uplatňovať zákon o odmeňovaní niektorých zamestnancov pri výkone práce vo verejnom záujme. V čl. III vládneho návrhu zákona sa navrhuje novelizovať zákon č. 564/2001 Z. z. o verejnom ochrancovi práv v znení zákona č. 411/2002 Z. z., novelou sa ruší osobitný spôsob určenia tarifného platu zamestnancom, ktorí v Kancelárii verejného ochrancu práv budú vykonávať práce vo verejnom záujme. V čl. IV vládneho návrhu zákona sa navrhuje novelizovať zákon č. 302/2001 Z. z. o samospráve vyšších územných celkov v znení zákona č. 445/2001 Z. z. Pritom podľa uvedeného návrhu sa zastupiteľstvu samosprávneho kraja dávajú kompetencie schvaľovať poriadok odmeňovania zamestnancov vyššieho územného celku. Takúto kompetenciu má aj obecné zastupiteľstvo. V čl. V vládneho návrhu zákona sa navrhuje v zákone č. 29/1984 Zb. o sústave základných a stredných škôl v znení neskorších predpisov upraviť týždenný pedagogický čas pedagogických zamestnancov, ktorý sa skladá z pracovného času, počas ktorého pedagogickí zamestnanci vykonávajú vyučovaciu a výchovnú činnosť, a z času, počas ktorého vykonávajú ostatné činnosti súvisiace s pedagogickou prácou. Výsledné znenie vládneho návrhu zákona je znením, na ktorom sa v závere svojho rokovania dohodla aj tripartita, ktoré odsúhlasili všetci sociálni partneri. Ďakujem za pozornosť. Z. Martináková, podpredsedníčka NR SR: Slovo má spravodajkyňa z navrhnutého gestorského výboru, výboru pre sociálne veci a bývanie pani poslankyňa Navrátilová. Ľ. Navrátilová, poslankyňa: Vážená pani predsedajúca, vážený pán minister, kolegyne a kolegovia, vystúpiť na dnešnej schôdzi Národnej rady Slovenskej republiky k uvedenému návrhu zákona ma určil Výbor Národnej rady Slovenskej republiky pre sociálne veci a bývanie na svojej 18. schôdzi. V súlade s § 73 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky podávam v prvom čítaní spravodajskú správu o predmetnom návrhu zákona. Konštatujem, že uvedený návrh zákona spĺňa z formálnoprávnej stránky všetky náležitosti uvedené v § 67 a v § 68 zákona č. 350/1996 Z. z., ako i náležitosti určené v legislatívnych pravidlách. Z toho vyplýva, že návrh zákona obsahuje paragrafové znenie i dôvodovú správu. Účelom navrhovaného zákona je zúžiť okruh zamestnávateľov, ktorí budú uplatňovať zákon a štátom regulovaný systém odmeňovania zamestnancov vykonávajúcich prácu vo verejnom záujme. Zamestnávatelia, ktorí v oblasti financovania svojej činnosti sú len čiastočne alebo nie sú vôbec závislí od štátneho rozpočtu, sa vypúšťajú z regulovaného systému. Budú postupovať v oblasti pracovnoprávnych vzťahov podľa Zákonníka práce. Tento návrh zákona tiež precizuje kolektívne vyjednávanie v oblasti platov a iných podmienok práce. Navrhovaná úprava je v súlade s Ústavou Slovenskej republiky, medzinárodnými zmluvami, s právom Európskeho spoločenstva a s právom Európskej únie. Ministerstvo financií Slovenskej republiky vo svojom stanovisku konštatuje, že navrhovaná právna úprava nezakladá dopad na štátny rozpočet nad rámec zákona č. 313/2001 Z. z. o verejnej službe. Dámy a páni, s ohľadom na oprávnenia, ktoré pre mňa ako spravodajcu vyplývajú z § 73 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) tohto zákona na tom, že po rozprave odporučí uvedený návrh zákona prerokovať v druhom čítaní. Súčasne odporúčam v zmysle § 74 ods. 1 zákona o rokovacom poriadku Národnej rady Slovenskej republiky a v súlade s rozhodnutím predsedu Národnej rady Slovenskej republiky č. 341 z 25. augusta 2003 prideliť tento návrh zákona, ktorý je uvedený ako tlač 346, na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre verejnú správu, Výboru Národnej rady Slovenskej republiky pre zdravotníctvo, Výboru Národnej rady Slovenskej republiky pre vzdelanie, vedu, šport a mládež, kultúru a médiá, Výboru Národnej rady Slovenskej republiky pre sociálne veci a bývanie. Ako gestorský výbor navrhujem v súlade s citovaným rozhodnutím predsedu Národnej rady Slovenskej republiky Výbor Národnej rady Slovenskej republiky pre sociálne veci a bývanie. Súčasne navrhujem, aby výbory, ktorým bol uvedený návrh zákona pridelený, prerokovali ho v lehote do 30 dní a gestorský výbor do 31 dní od jeho prerokovania v prvom čítaní na schôdzi Národnej rady Slovenskej republiky. Ďakujem, pani predsedajúca. Skončila som, prosím, otvorte rozpravu. Z. Martináková, podpredsedníčka NR SR: Ďakujem, pani poslankyňa. Otváram všeobecnú rozpravu k tomuto vládnemu návrhu zákona. Písomne sa neprihlásil žiaden poslanec. Otváram možnosť hlásiť sa ústne. Nehlási sa nikto. Uzatváram možnosť hlásiť sa ústne do rozpravy. Vyhlasujem všeobecnú rozpravu za skončenú. Prerušujem rokovanie o tomto bode programu. vládnom návrhu zákona o zmiernení hmotnej núdze a o zmene a doplnení niektorých zákonov . Vládny návrh zákona máte ako tlač 369, návrh na jeho pridelenie na prerokovanie výborom máte v rozhodnutí pod č. 362. Prosím, pán minister Kaník, aby ste vládny návrh zákona odôvodnili.